Diari Oficial de la Generalitat Valenciana


Sumari del DOGV 6536, del 06-06-2011 (2011/6526)

DECRET 69/2011, de 3 de juny, del Consell, pel qual es regula el reconeixement i la transferència de crèdits per a les ensenyances artístiques superiors.
---------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/06/03/69/dof/vci/html**

### Dades del document

Número de DOGV
:   6536

Data del DOGV
:   06-06-2011

Secció del DOGV
:   I. DISPOSICIONS GENERALS

Número del document
:   2011/6526


Data del document
:   03-06-2011

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * ensenyament superior
    * educació artística
    * programa d'ensenyament
    * reconeixement de títols
    * legislació

DECRET 69/2011, de 3 de juny, del Consell, pel qual es regula el reconeixement i la transferència de crèdits per a les ensenyances artístiques superiors. [2011/6526]  
PREÀMBUL  
  
El Reial Decret 1614/2009, de 26 d'octubre, pel qual s'establix l'ordenació de les ensenyances artístiques superiors regulades per la Llei Orgànica 2/2006, de 3 de maig, d'Educació, definix, en l'article 6, el reconeixement i la transferència de crèdits i establix l'obligació expressa, per a les administracions educatives, de fer pública una normativa que regule el procediment, tot això per a possibilitar la mobilitat dels estudiants, tant dins del territori nacional com fora d'este.  
  
Amb este fi, esta norma establix un procediment general que garantix el tractament uniforme dels supòsits de reconeixement i transferència de crèdits, de conformitat amb els criteris generals que establix el Reial Decret 1614/2009, de 26 d'octubre, i, en particular, els reials decrets 630/2010 a 635/2010, de 14 de maig, pels quals es regulen els continguts bàsics de les ensenyances artístiques superiors de grau en Art Dramàtic, grau en Música, grau en Dansa, grau en Disseny, grau en Arts Plàstiques i grau en Conservació i Restauració de Béns Culturals, tot això per a garantir els drets dels alumnes que desitgen accedir a cada titulació de grau i màster de les ensenyances artístiques, tenint en compte els possibles accessos des d'altres titulacions, tant espanyoles com estrangeres.  
Per raó del que s'ha exposat, a proposta del conseller d'Educació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 3 de juny de 2011,   
  
DECRETE  
  
CAPÍTOL I  
Àmbit d'aplicació  
  
Article 1. Objecte  
Este decret té com a finalitat establir el procediment administratiu adequat perquè els estudiants puguen obtindre el reconeixement i la transferència de crèdits de les ensenyances artístiques superiors.  
  
  
Article 2. Àmbit d'aplicació  
1. Les disposicions que conté este decret seran aplicables als procediments del reconeixement i la transferència de crèdits de les ensenyances artístiques superiors oficials de grau i màster impartides a la Comunitat Valenciana i previstes en el Reial Decret 1614/2009, de 26 d'octubre, que demanen els interessats.  
2. A estos efectes, es considera crèdit el que disposa l'article 3 del Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i validesa a tot el territori nacional.   
  
  
CAPÍTOL II  
Reconeixement de crèdits  
  
Article 3. Definició  
Es considera reconeixement l'acceptació per part de l'Institut Superior d'Ensenyances Artístiques de la Comunitat Valenciana (ISEACV) dels crèdits que hagen sigut obtinguts prèviament en unes ensenyances oficials, en centres d'ensenyances artístiques superiors o altres centres de l'Espai Europeu d'Educació Superior, i són computats per a l'obtenció d'un títol oficial.  
  
Article 4. Normes de reconeixement de crèdits  
1. Per al reconeixement dels crèdits prèviament superats en altres ensenyances oficials, sense perjuí del que establix el Reial Decret 1614/2009, de 26 d'octubre, i els reials decrets 630/2010 a 635/2010, tots estos de 14 de maig, es tindran en compte els criteris següents:  
  
a) Amb caràcter general, els crèdits obtinguts podran ser reconeguts per l'ISEACV, tenint en compte l'adequació entre les competències i els continguts de les assignatures cursades i els previstos en el pla d'estudis que es trobe cursant.   
b) En cas de trasllat d'expedient d'altres comunitats autònomes per a continuar els mateixos estudis, es reconeixerà la totalitat dels crèdits obtinguts.   
c) Quan s'accedisca a una nova especialitat o itinerari del mateix títol de graduat o graduada, es reconeixerà la totalitat dels crèdits obtinguts corresponents a les matèries i assignatures de formació bàsica  
.  
d) No seran objecte de reconeixement els crèdits assignats al treball de fi de grau o màster dels estudis que es trobe cursant.  
  
2. Només per als estudiants del grau en Disseny, grau en Arts Plàstiques i grau en Conservació i Restauració de Béns Culturals, l'ISEACV reconeixerà, als qui estiguen en possessió del títol de Tècnic Superior d'Arts Plàstiques i Disseny, els crèdits corresponents a les matèries de formació bàsica i de formació especialitzada, quan l'especialitat del títol estiga directament relacionada amb les competències específiques de l'especialitat que es cursa, i en tot cas, amb subjecció als criteris que conté la lletra a) del apartat anterior.  
  
3. Els estudiants podran obtindre el reconeixement de fins a un màxim de sis crèdits per la participació en activitats culturals, artístiques, esportives, de representació estudiantil, solidàries i de cooperació. Estos crèdits seran reconeguts com a optatius i rebran la qualificació d'apte. L'ISEACV anualment establirà per a cada curs acadèmic les activitats que puguen ser reconegudes i els seus crèdits, que s'incorporaran a l'expedient de l'alumne o alumna segons determine la corresponent resolució de reconeixement.  
4. Per a les assignatures objecte de reconeixement de crèdits es computarà la qualificació obtinguda en el centre de procedència. El reconeixement de crèdits en què no existisca qualificació no es tindrà en compte als efectes de l'obtenció de la nota mitjana de l'expedient acadèmic. En cas que coexistisquen diverses assignatures d'origen i una sola de destí, la qualificació s'obtindrà a partir de la mitjana aritmètica ponderada.   
5. El reconeixement de crèdits en les ensenyances oficials de màster ha d'ajustar-se a les mateixes normes i procediments previstos per a les ensenyances oficials de grau.  
  
Article 5. Reconeixement de crèdits atenent l'experiència professional o laboral prèvia de l'estudiant  
1. L'ISEACV podrà reconéixer crèdits tenint en compte l'experiència professional o laboral prèvia acreditada de l'estudiant. En tot cas, s'han d'especificar les competències, les habilitats i les destreses que es reconeguen per este motiu i incorporar-les als expedients acadèmics.   
  
2. El nombre de crèdits que siguen objecte de reconeixement a partir d'experiència professional o laboral no podrà ser superior, en el seu conjunt, al 20% del total de crèdits que constituïxen el pla d'estudis. El reconeixement d'estos crèdits no incorporarà la qualificació d'estos, per la qual cosa no computaran per a la baremació de l'expedient.   
  
  
Article 6. Reconeixement de crèdits per a l'alumnat procedent d'altres plans anteriors als de grau  
1. L'alumnat que haja iniciat els estudis d'ensenyances artístiques superiors, de conformitat amb la Llei Orgànica 1/1990, de 3 d'octubre, i es veja afectat per l'extinció progressiva d'este pla, sol·licitarà el reconeixement individualitzat de crèdits. A estos efectes, l'administració educativa, amb anterioritat a l'inici del curs acadèmic 2011/2012, publicarà les taules d'equivalència en compliment del que preveu este article.   
2. Per a l'alumnat que haja iniciat estudis segons plans anteriors a la Llei Orgànica 1/1990, de 3 d'octubre, i no s'haja incorporat als plans regulats en eixa norma, podrà incorporar-se als estudis de grau d'acord amb el que disposen les disposicions addicionals quartes dels reials decrets 630/2010 a 635/2010, de 14 de maig. Per a això, l'alumnat sol·licitarà el reconeixement individualitzat de crèdits en què es tindrà en compte l'expedient de l'alumne o l'alumna i la coincidència de continguts i la càrrega lectiva de les assignatures superades, per a la seua concreció en crèdits que siguen computats per a l'obtenció del títol de grau.   
  
Article 7. Resolució vinculant  
Les resolucions dictades en un expedient de reconeixement de crèdits seran vinculants quan entre la resolució dictada i la nova petició existisca coincidència o identitat en les assignatures, matèries o titulacions d'origen el reconeixement de les quals se sol·licita.   
  
  
CAPÍTOL III  
Transferència de crèdits  
  
Article 8. Definició  
La transferència de crèdits implica que en els documents acadèmics oficials acreditatius de les ensenyances seguides per cada estudiant s'inclouran la totalitat dels crèdits obtinguts en ensenyances oficials cursades amb anterioritat, en centres d'ensenyances artístiques superiors o un altre centre de l'Espai Europeu d'Educació Superior, que no hagen conduït a l'obtenció d'un títol oficial.   
  
Article 9. Normes de transferència de crèdits  
1. L'ISEACV ha de transferir a l'expedient acadèmic dels seus estudiants tots els crèdits que hagen sigut obtinguts d'acord amb el que disposa l'article anterior, i ha de fer constar en l'expedient de l'estudiant la denominació de les matèries o assignatures cursades, com també la resta de la informació necessària per a l'expedició del Suplement Europeu al Títol.   
2. L'expedient acadèmic ha d'establir una separació clara entre els crèdits que conduïxen a l'obtenció del corresponent títol de grau i aquells altres crèdits transferits que no tenen repercussió en l'obtenció d'este títol.  
3. La transferència de crèdits no serà considerada per al càlcul de la nota mitjana de l'expedient dels interessats, quan aquells corresponguen a activitats formatives no integrades en el pla d'estudis.   
  
  
  
CAPÍTOL IV  
Òrgans competents en matèria   
de reconeixement i transferència de crèdits  
  
Article 10. Direcció de l'ISEACV  
Les sol·licituds de reconeixement i transferència de crèdits seran resoltes pel director o directora de l'ISEACV.   
  
Article 11. Comissió Acadèmica d'Estudis (CAE)  
1. L'ISEACV constituirà una comissió acadèmica d'estudis per a cada un dels estudis que s'impartisquen. Esta comissió serà nomenada pel director o la directora de l'ISEACV i formada per un nombre imparell de membres amb un màxim de cinc. D'entre els seus membres es nomenarà un president o una presidenta i un secretari o una secretària.  
  
2. La CAE podrà demanar els informes o l'assessorament tècnic que considere necessaris a fi de traslladar les propostes de resolució a les sol·licituds presentades.  
3 La CAE s'atindrà en el seu funcionament al que establix el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. La CAE es reunirà, almenys, una vegada per semestre.  
5. El domicili de la CAE es constituïx en la seu social de l'ISEACV.  
  
Article 12. Regles precedents  
1. Les resolucions de reconeixement i transferència de crèdits que es realitzen tindran caràcter vinculant i, per tant, aquelles noves sol·licituds en què existisca coincidència o identitat d'origen en l'assignatura, matèria o títol, amb les ja dictades, podran ser aplicades directament pels centres.  
2. En este cas, serà el director o la directora del centre qui elevarà la proposta de resolució al director o la directora de l'ISEACV, sense necessitat que ho faça la CAE. De la mateixa manera es procedirà quan les resolucions tinguen caràcter denegatori.  
  
  
CAPÍTOL V  
Terminis i procediments de reconeixement  
i transferència de crèdits  
  
Article 13. Termini i lloc de presentació de sol·licituds  
1. En cada curs acadèmic, l'ISEACV establirà el termini per a la presentació de les sol·licituds corresponents.  
2. La sol·licitud de reconeixement i la transferència de crèdits en els estudis de grau serà presentada per l'alumne o alumna, preferentment, en el centre on es trobe matriculat o matriculada, sense perjuí del que establix l'apartat 4 de l'article 38 de la Llei de Règim Jurídic de les Administracions Públiques i del Procediment Administratiu Comú.   
  
  
Article 14. Sol·licitud de reconeixement i transferència de crèdits  
1. L'expedient de reconeixement i la transferència s'iniciarà a instància de l'estudiant, el qual haurà d'haver sigut admés en els estudis per al quals sol·licita les actuacions.   
2. El reconeixement i la transferència de crèdits s'ha de sol·licitar a través de les secretaries dels centres de la titulació de destí, per mitjà d'instància en què la persona interessada farà constar totes les assignatures o matèries cursades amb anterioritat, i que no han conduït a l'obtenció d'un títol oficial; i d'altra banda, totes aquelles que sí que han conduït a l'obtenció d'un títol oficial i que desitja que li siguen reconegudes. També farà constar la matèria a la qual s'adscriuen, el nombre de crèdits, la qualificació i la titulació i el centre de formació superior d'origen.  
3. L'alumne haurà d'indicar de quines assignatures sol·licita el reconeixement i de quines la transferència, i acompanyarà la petició, degudament omplida, d'un certificat acadèmic dels estudis cursats.   
  
4. El director o la directora del centre, en cas que ja existisquen regles precedents de la mateixa situació acadèmica, elevarà la proposta de resolució, junt amb la documentació presentada per l'interessat al director o la directora de l'ISEACV, qui resoldrà en el termini establit.  
  
5. En cas que no existisca regla precedent, el centre remetrà tota la documentació de la sol·licitud a la CAE que, després del seu estudi, remetrà la proposta de resolució a la direcció de l'ISEACV.   
  
Article 15. Procediment de resolució de les sol·licituds de reconeixement i transferència de crèdits  
1. És competent per a resoldre estos procediments el director o la directora de l'ISEACV, amb la proposta de resolució del director o directora del centre o de la CAE, responsable dels estudis de què es tracte. La resolució s'ha de realitzar dins del termini màxim de tres mesos des de la data en què la sol·licitud haja tingut entrada en el registre de l'òrgan competent per a tramitar-la.  
2. La resolució del procediment ha d'incloure les matèries o assignatures que han sigut reconegudes o transferides, i també aquelles que, per este motiu, l'estudiant està exempt de cursar i de les quals no s'ha de matricular.  
3. La resolució del procediment dóna dret a la modificació de la matrícula en funció del resultat d'aquella.  
4. La notificació s'efectuarà a l'interessat, de conformitat amb l'article 59 de la Llei 30/1992, de 26 de novembre, en el lloc que haja designat a estos efectes en la sol·licitud, per mitjà de correu certificat, i remetrà una còpia al centre on curse els estudis, o per qualsevol mitjà que permeta tindre constància que l'interessat o el seu representant l'ha rebuda, així com la data, la identitat i el contingut de l'acte notificat.   
  
  
Article 16. Documentació requerida  
1. La sol·licitud ha d'anar acompanyada de la documentació següent:  
a) Certificat acadèmic personal original, en el qual figure la formació rebuda, l'any acadèmic i les qualificacions.  
b) Pla, programa o guia docent de l'assignatura en el qual figuren les competències, continguts i objectius, així com el nombre de crèdits, hores o setmanes per semestre o any amb el segell del centre corresponent.  
c) Pla d'estudis o quadro d'assignatures del pla d'estudis anterior, expedit pel centre d'origen amb el segell corresponent.  
d) Únicament en el cas d'estudiants d'altres centres que no pertanyen a l'ISEACV, s'ha d'aportar el justificant de trasllat d'expedient del centre d'origen.  
e) Qualsevol altra documentació que el centre o la CAE considere necessària per a tramitar la sol·licitud.  
2. Si les ensenyances anteriors s'han cursat en un centre estranger, de fora de l'Estat espanyol, s'ha de presentar addicionalment la documentació següent:  
a) Informació sobre el sistema de qualificacions del centre d'origen.  
b) Tots els documents han de ser oficials, expedits per les autoritats competents, i han d'estar legalitzats convenientment per via diplomàtica, segons les disposicions establides pels òrgans competents, excepte la documentació que provinga de països membres de la Unió Europea.  
  
c) Si és el cas, s'hi ha d'adjuntar la traducció corresponent efectuada per un traductor jurat.  
  
Article 17. Recursos sobre les resolucions de reconeixement i transferència de crèdits  
La resolució de reconeixement i la transferència de crèdits esgota la via administrativa. Contra esta, la persona interessada pot interposar un recurs contenciós administratiu davant del Jutjat Contenciós Administratiu de València, de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a comptar de l'endemà de la notificació, o potestativament i amb caràcter previ, un recurs administratiu de reposició, en el termini d'un mes davant del mateix òrgan que la dicta, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.   
  
  
Article 18. Efecte dels crèdits transferits i reconeguts  
1. Tots els crèdits obtinguts per l'estudiant en ensenyances artístiques oficials cursades en qualsevol comunitat autònoma, és a dir, els transferits, els reconeguts i els superats per a l'obtenció del corresponent títol, seran inclosos en el seu expedient acadèmic, on s'especificarà la seua tipologia en cada cas, i s'assenyalarà el nombre de crèdits, la denominació de reconeixement, així com la qualificació prèvia obtinguda. Tots els crèdits obtinguts per l'estudiant en les ensenyances oficials que haja cursat en qualsevol dels centres d'ensenyances artístiques superiors o un altre centre de l'Espai Europeu d'Educació Superior seran reflectits en el Suplement Europeu al Títol.  
  
2. Les assignatures reconegudes es consideraran superades a tots els efectes i, per tant, no són susceptibles d'examen.  
  
DISPOSICIÓ ADDICIONAL  
  
Única. Reconeixement i transferència de crèdits en els títols propis de l'ISEACV  
Tot el que disposa este decret serà aplicable als títols propis de l'ISEACV.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa este decret.   
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 3 de juny de 2011  
  
El president de la Generalitat,  
FRANCISCO CAMPS ORTIZ  
  
El conseller d'Educació,  
ALEJANDRO FONT DE MORA TURÓN


Còpia Permalink ELI